SPRÁVA ZO ZAHRANIČNEJ PRACOVNEJ CESTY

1.  Účastník ZPC:
Veronika, Hanzelová, Ing., Národné kontaktné body, CVTI SR Lamačská cesta 8/A, 811 04 Bratislava, Národný kontaktný bod Bezpečná, čistá a efektívne využívaná energia, AJ
2.  Zahraničná pracovná cesta:
Belgicko, Brusel, 18.-19.3.2015, Centre de Conference Albert Borschette, 36 Rue Froissartstraat –B- 1050 Brussels, cestovné náklady hradené z rozpočtu EK, ostatné CVTI SR
Priebeh cesty: prekročenie Slovensko- Rakúskych hraníc 18.3. o 10:15
	           prekročenie Rakúsko- Slovenských hraníc 19.3. o 22:15
3.  Rámcový program pobytu:
18. 3. 17:45 -19:45 účasť na spoločnom stretnutí členov programového výboru ‘Secure, Clean and Efficient Energy’ (pre-meeting) 
19.3. 10:00-17:00 Meeting of the programme committee for the specific programme implementing Horizon 2020 – the framework programme for research and innovation (2014-2020) – configuration ‘Secure, Clean and Efficient Energy’ 
4.  Stručný priebeh rokovaní, resp.  študijného pobytu:
Agenda:
1. Welcome and approval of draft agenda
2. Adoption of the draft minutes of the meeting of 5 February 2015
3. Discussion on the draft Energy work programme 2016-2017
4. Stimulating synergies between Horizon 2020 and the Structural Funds
5. Presentation of the Executive Agencies EASME and INEA – role and responsibilities
6. Any other business

Dňa 18. marca sa uskutočnilo spoločné stretnutie členov programového výboru, ktoré predchádzalo samotnému rokovaniu programového výboru. Zúčastnení delegáti a experti vyjadrili znepokojenie nad tým, aký krátky čas zostáva na pripomienkovanie a schválenie obsahu pracovného programu pre roky 2016 – 2017. Zhodli sa na tom, že požiadajú Komisiu o presunutie najbližšieho stretnutia pracovného výboru na neskorší termín a doplnenie extra stretnutia v mesiaci jún, aby sa získal dostatočný čas na pripomienkovanie pracovného programu. Taktiež sa dohodli na tom, že je potrebné v rámci pracovného programu dosiahnuť rovnováhu medzi témami a výzvami s rôznou hodnotou TRL, pričom by sa nemalo zabúdať na základný výskum (nižšie TRL), predovšetkým v oblastiach obnoviteľných zdrojov energie. Taliansky delegát vyzval ostatné krajiny, aby zvýšili počty svojich expertov medzi hodnotiteľmi projektov H2020, pretože je to cesta k získaniu potrebných skúseností vedúcich k úspešnému podávanou projektov. 
Dňa 19. marca sa uskutočnilo samotné zasadnutie programového výboru v konfigurácii Bezpečná, čistá a efektívne využívaná energia. Na začiatku zasadnutia informovala Komisia o aktivitách a zmenách, ktoré sa dejú na rôznych úrovniach v rámci EÚ a týkajú sa energetiky. 
Komisia predstavila výsledky analýzy zloženia expertov pre hodnotenie projektov. Z uvedeného vyplynulo, že medzi hodnotiteľmi prevládajú zástupcovia univerzít a výskumných inštitúcií. Chýbajú však zástupcovia priemyslu. Preto Komisia apelovala na národných delegátov, aby sa pokúsili presvedčiť zástupcov priemyslu pre poskytnutie expertov pre hodnotenie projektov.
Komisia predstavila plánovaný harmonogram pripomienkovania a prijatia pracovného programu pre roky 2016-2017. Prvé kolo písomných pripomienok sa uzavrie 24. 3. 2015. Komisia na základe vznesených pripomienok pripraví do 17. 4. 2015 tretiu verziu priebežného pracovného programu, ktorý bude delegátmi pripomienkovaný na stretnutí pracovného výboru 5. 5. 2015. Po zapracovaní posledných pripomienok budú delegáti vyzvaní na vyjadrenie záverečného stanoviska koncom júna alebo začiatkom júla. Finálna verzia pracovného programu bude schválená Komisiou v septembri 2015. Tento harmonogram bude nemenný.
Najväčšia časť rokovania bola venovaná pripomienkovaniu obsahu a definícií výziev v pripravovanom  pracovnom programe. U značného množstva výziev bude potrebné bližšie špecifikovať ich zameranie a očakávané prínosy tak, aby to bolo zrozumiteľné a jasné rovnako podávateľom ako aj hodnotiteľom projektov. Komisia súhlasila s názorom delegátov, že je potrebné v rámci výziev dosiahnuť rovnováhu medzi rôznymi úrovňami TRL, aby bol rovnako podporovaný základný a aplikovaný výskum. Upozornila však, že pri rozhodovaní o pridelení úrovne TRL pre jednotlivé výzvy zobrala do úvahy obsah a výsledky pracovného programu pre roky 2014 – 2015.
Taktiež Komisia upozornila, že materiálovo orientovaný výskum je v rámci pracovného programu zámerne potlačený, pretože tento výskum bude intenzívne podporovaný a financovaný v rámci iných programových výborov (NMBP). Týka sa to najmä výskumu zameraného na fotovoltaiku a batérie. U niektorých výziev bude požadovaná následnosť na už riešené projekty z práve prebiehajúceho programového obdobia, aby sa predišlo duplicite vo výskume. U výziev zameraných na energetickú efektívnosť budov je potrebné smerovať výskum a inovácie na systémovú integráciu už navrhnutých/nových riešení v rámci samotných budov, ako aj ich lepšiu integráciu do existujúcej energetickej infraštruktúry.
Ďalšie stretnutie PC Energy je plánované na 5. máj 2015. 
5.  Odporúčané závery:
Pre zabezpečenie efektívnejšieho presadzovania záujmov SR na viacerých úrovniach Komisie bude potrebné zostaviť spoločnú pracovnú skupinu, ktorá bude pozostávať zo všetkých zástupcov rôznych ministerstiev presadzujúcich záujmy SR pre oblasť energetiky v rámci štruktúr EÚ. Úlohou skupiny by mala byť príprava spoločného oficiálneho stanoviska pre jednotlivých národných delegátov.
6.   Prehľad prinesenej dokumentácie a miesto jej uloženia
Prezentácie sú dostupné na CIRCABC v skupine Energy Programme Committee a v kancelárii národných kontaktných bodov. 
7.   Osobitne vyhodnotený očakávaný prínos ZPC
Pripomienkovanie pracovného programu a nadviazanie užšej spolupráce s delegáciou Českej republiky.
8.    Spôsob zverejnenia výsledkov ZPC, prenos získaných informácií
Súhlasím zo zverejnením správy zo ZPC na webovej stránke.
Súhlasím so zverejnením správy na internete

Správu vypracoval: Ing. Veronika Hanzelová		                  ......................................
Dátum: 20.3.2015
								
Správu schválil:  prof. RNDr. Ján TURŇA, CSc., generálny riaditeľ  ......................................